section_heading: Prvi svjetski rat
paragraph_text: U trenutku ulaska Bugarske u rat na strani Centralnih sila u listopadu 1915. 4. preslavska pješačka divizija nalazila se u sastavu 3. armije. Navedenom armijom zapovijedao je Stefan Tošev, a zadatak iste je bila obrana Dunava od moguće rumunjske invazije. Kada je krajem kolovoza 1916. Rumunjska objavila rat Austro-Ugarskoj, Bugarska je ispunjavajući svoje obveze prema saveznicima 1. rujna 1916. objavila rat Rumunjskoj. Kiselov, koji je u siječnju te iste godine promaknut u čin general bojnika, dobio je zadatak da zauzme rumunjsku tvrđavu Turtucaiau koja se nalazila na obalama Dunava. Samo nekoliko dana nakon ulaska Bugarske u rat, Kiselov je prodro do Turtucaiae, te počeo opsadu tvrđave. Dana 5. rujna dao je naredbu za opći napad na tvrđavu, te se ista predala idućeg dana nakon teških borbi. Bitka za Turtucaiau završila je velikom bugarskom pobjedom i teškim porazom rumunjske vojske koja je imala gubitke od 7.000 poginulih i 28.000 zarobljenih vojnika.thumb|200px|Spomenik Panteleju Kiselovu u Tutrakanu